**სიყვარულსა მალვა უნდა?**

ვიცი დამემდურები,

ვიცი გამიხელდები,

წაიკითხავს ამ ლექსებს,

უცებ ამიღელდები!

მე ტრფობა ვერ დავფარე

ვერც შენი და ვერც სხვისა,

რჩევა არ გამომადგა -

რჩევა ვინმემესხისა.

ვერა და ვერ დავფარე,

თუმც დამალვად მიღირდა -

ნაპარავი ქურანი

მუდამ ამიჭიხვინდა!

განა მე არ შემეძლო

მემალა და მეფარა,

ვინ შემომხვდა, ვინ დამწვა

გზაზე ვინ შემეყარა,

გულში ვინ გამიყარა

ულმობელი ლახვარი,

გზისპირს გადამეყარა

ყვავილები ახალი?!

. . . ის მკვდარია, რაც გულში

წლობით მინაქრულია,

თუ ნიავმც არ იცის -

ის რა სიყვარულია!

მშვენიერო სულისავ,

ნურაფრის გეშინია,

შენ გეკუთვნის ეს გული -

სიყვარულიც შენია!

1960 წ.